[pic] | KOMISIA EURÓPSKYCH SPOLOČENSTIEV |

Brusel, 19.12.2007

KOM(2007) 826 v konečnom znení

OZNÁMENIE KOMISIE RADE

v súlade s článkom 19 ods. 1 smernice Rady 2003/96/ES (odpadové oleje)

1. ÚVOD

Článkom 19 ods. 1 smernice Rady 2003/96/ES[1] o reštrukturalizácii právneho rámca Spoločenstva pre zdaňovanie energetických výrobkov a elektriny (ďalej len „smernica o zdaňovaní energie“ alebo „smernica“) sa okrem ustanovení v predchádzajúcich článkoch (najmä v článkoch 5, 15 a 17) ustanovuje, že Rada môže na návrh Komisie ktorémukoľvek členskému štátu jednomyseľne povoliť zavedenie ďalších oslobodení od dane alebo daňových úľav z osobitných politických dôvodov.

Komisia musí preskúmať všetky žiadosti prijaté od členských štátov. Musí potom predložiť návrh Rade, alebo informovať Radu o dôvodoch, prečo nenavrhuje povoliť opatrenie.

V súvislosti so všeobecným preskúmaním odchýlok, ktorých účinnosť podľa smernice o zdaňovaní energie skončila koncom roka 2006, Taliansko, Írsko, Rakúsko, Portugalsko a Spojené kráľovstvo predložili osobitné žiadosti na povolenie odchýlky z požiadaviek smernice v prípade odpadových olejov, ktoré sa opätovne používajú ako palivo, či už priamo po regenerácii, alebo po recyklovaní, od roku 2007. Tieto požiadavky zaznamenalo Generálne riaditeľstvo pre dane a colnú úniu[2].

Listom z 19. decembra 2006 boli všetky dotknuté členské štáty vyzvané, aby preskúmali svoje žiadosti a aby v prípade, že na nich trvajú, predložili úplné argumenty z hľadiska životného prostredia odôvodňujúce environmentálne výhody plánovaných opatrení. Na túto výzvu zareagovalo a dodatočné informácie poskytlo Írsko, Taliansko, Rakúsko, Portugalsko a Spojené kráľovstvo[3]. Taliansko 3. októbra 2007 podstatne obmedzilo rozsah svojej žiadosti[4].

Účelom tohto oznámenia je informovať Radu o dôvodoch, prečo Komisia nenavrhuje udelenie požadovaných povolení.

2. ZHRNUTIE žIADOSTI

2.1. Žiadosť Talianska

Žiadosť, ktorú predložili príslušné talianske orgány, sa vzťahuje na zvýhodnené zdaňovanie minerálnych olejov používaných ako palivo, pod podmienkou, že sa získavajú regeneráciou odpadových olejov. Minerálne oleje takéhoto pôvodu podliehajú zdaneniu len vo výške 50 % príslušnej daňovej sadzby.

V žiadosti sa uvádzajú environmentálne a hospodárske dôvody. Podľa príslušných talianskych orgánov je cieľom opatrenia kompenzácia dodatočných nákladov súvisiacich so špecifickým výrobným postupom predmetných minerálnych olejov vrátane nákladov na zber odpadových olejov, nákladov na regeneráciu a následný postup s vedľajšími produktmi, ako napríklad odsírovanie (ktoré sa vyžaduje z dôvodu vysokého obsahu síry v týchto vedľajších produktoch). Príslušné talianske orgány takisto zdôrazňujú význam opatrenia v súvislosti s vysokými nákladmi na zber z dôvodu hornatého povrchu územia Talianska, druhu dotknutých podnikov (malé a stredné podniky) a staršie dostupné technické vybavenie.

Talianske orgány zdôrazňujú, že opatrenie je v súlade s ustanoveniami smernice 75/439/EHS[5], regenerácia sa určila ako priorita a že je dôležitým prvkom integrovanej politiky podporujúcej zber a regenerovanie odpadových olejov. V tejto súvislosti príslušné talianske orgány poukazujú na veľmi vysokú mieru zberu odpadových olejov, ktorú Taliansko dosiahlo.

V žiadosti sa uvádza predpokladané ukončenie uplatňovania odchýlky 31. decembra 2012.

2.2. Žiadosť Írska

Írsko by chcelo uplatniť oslobodenie od dane z odpadových olejov opätovne použitých ako palivo, buď priamo alebo po recyklovaní.

Účelom opatrenia je znížiť náklady súvisiace s možnosťou zhodnotenia paliva, a tak podnietiť zber odpadových olejov. Írsko zastáva názor, že bez zvýhodneného zdaňovania by hospodárske subjekty čelili zvýšeným nákladom na zber a na dodržiavanie právnych predpisov. Príslušné írske orgány ďalej zdôrazňujú, že regenerovanie odpadových olejov je neekonomické a v Írsku sa nemôže považovať za environmentálne správnu možnosť z dôvodu malého trhu a jeho zemepisnej izolácie od väčších členských štátov. Podľa Írska by sa všetky regenerované základové oleje vyrobené v Írsku museli vyvážať výrobcovi mazív do zahraničia, lebo v Írsku nie sú dostupné žiadne potrebné zariadenia. Dodatočné náklady na prepravu by ďalej zhoršili hospodársku životaschopnosť regenerovania a zvýšili by záťaž, ktorú odpadové oleje predstavujú pre životné prostredie.

Zodpovedné írske orgány takisto poukazujú na to, že politika podporujúca zhodnocovanie odpadových olejov na palivá má ďalšie výhody v tom, že sa by znížila potreba dovozu na pokrytie energetických požiadaviek Írska.

Okrem toho Írsko zastáva názor, že vzhľadom na neistotu vyplývajúcu z prebiehajúcej revízie právnych predpisov ES o odpade[6] by bolo predčasné v tejto etape meniť a dopĺňať postupy štátov, ktoré boli povolené v minulosti prostredníctvom odchýlky.

V žiadosti sa neuvádza žiadny konkrétny dátum ukončenia uplatňovania odchýlky.

2.3. Žiadosť Rakúska

Rakúske orgány by chceli uplatniť oslobodenie od dane z odpadových olejov opätovne použitých ako palivo, buď priamo alebo po recyklovaní. Toto opatrenie je odôvodnené politikou životného prostredia. Jeho cieľom je podporiť zber odpadových olejov. Podľa rakúskych orgánov by zdaňovanie odpadových olejov používaných na účely kúrenia viedlo k tomu, že by sa do životného prostredia nelegálne vypúšťali vyššie množstvá takéhoto odpadu. Rakúske orgány zdôrazňujú minimálny environmentálny vplyv tepelného spracovania odpadových olejov v mineralogickom postupe v povolených zariadeniach. Okrem toho, už existuje osobitný poplatok uložený na zneškodňovanie odpadových olejov, a preto by podľa rakúskych orgánov spotrebná daň predstavovala dvojité zdaňovanie.

Rakúske orgány takisto zdôrazňujú, že pri právnych predpisoch EÚ o odpadových olejoch v súčasnosti dochádza k dôležitým zmenám, a preto je v tejto etape predčasné meniť vnútroštátny rámec nástrojov.

V žiadosti sa neuvádza žiadny dátum ukončenia uplatňovania odchýlky.

2.4. Žiadosť Portugalska

Portugalsko by chcelo uplatniť oslobodenie od dane z odpadových olejov opätovne použitých ako palivo, buď priamo alebo po recyklovaní a v prípadoch, keď je opätovné použitie zdaniteľné.

Cieľom opatrenia je podporiť priemyselné odvetvie, ktoré sa vyvíja a nie je ešte konsolidované. Preto je zamerané na vytvorenie fiškálnych a hospodárskych podmienok na zabezpečenie toho, aby sa činnosti zberu, úpravy, regenerovania a recyklovania odpadových olejov stali hospodársky životaschopné.

Podľa názoru portugalských orgánov ukončenie platnosti odchýlky, ktorá sa v minulosti využívala, bude od tejto činnosti odrádzať, čo môže mať negatívne dôsledky pre životné prostredie.

V žiadosti sa predpokladá dátum ukončenia uplatňovania odchýlky 31. decembra 2012.

2.5. Žiadosť predložená Spojeným kráľovstvom

Spojené kráľovstvo by chcelo uplatňovať oslobodenie od dane z odpadových olejov opätovne použitých ako palivo, buď priamo alebo po recyklovaní a v prípadoch, keď je opätovné použitie zdaniteľné.

Spojené kráľovstvo zastáva názor, že z prechodu na štandardné zdaňovanie vyplynú v porovnaní s nákladmi a inými následkami uplynutia účinnosti odchýlky minimálne výhody.

Spojené kráľovstvo sa obáva, že ukončením uplatňovania zvýhodneného zdaňovania by sa ohrozila jeho politika maximalizácie zberu a opätovného použitia odpadových olejov. Podľa názoru orgánov Spojeného kráľovstva by uloženie spotrebnej dane z odpadových olejov používaných na spaľovanie mohlo mať vplyv na dopyt po palivách z odpadu a na cenu, ktorú by trh dokázal zvládnuť. Okrem toho trvá na tom, že by sa hospodárskemu odvetviu zvýšili aj náklady na dodržanie právnych predpisov. Zastáva názor, že existuje riziko, že subjekty zaoberajúce sa zberom by na to, aby boli naďalej ziskové, museli spoplatniť zber odpadového oleja. V dôsledku toho by sa zvýšilo nelegálne odstraňovanie takýchto produktov, čo by negatívnym spôsobom ovplyvnilo mieru zberu a životné prostredie.

Spojené kráľovstvo ďalej zdôrazňuje nárast administratívnych nákladov a nákladov na zber najmä pre malé spaľovne odpadových olejov, ktorých sa uplynutie účinnosti odchýlky týka.

Podľa Spojeného kráľovstva by boli ťažkosti aj s výpočtom dane z palív z odpadu z dôvodu prítomnosti prísad a iných minerálnych olejov, teda zložiek, ktoré už spotrebnej dani podliehajú. Spojené kráľovstvo uvádza, že na to, aby sa zabránilo zdvojenému zdaňovaniu, by bolo nevyhnutné ustanoviť systém náhrad.

Okrem toho má Spojené kráľovstvo obavy o vplyv preskúmania daňového režimu pre odpadové oleje v čase, keď je budúcnosť trhu s odpadovým olejom veľmi neistá: hospodárske odvetvie sa stále vyrovnáva so zavedením smernice o spaľovaní odpadov ES[7], zatiaľ čo prebiehajúce preskúmanie smernice s právnymi predpismi ES o odpade môže ovplyvniť strategické rozhodnutia o odpadových olejoch.

Nakoniec, Spojené kráľovstvo zastáva názor, že odchýlka nemá žiadny zásadný vplyv na fungovanie vnútorného trhu.

V žiadosti sa uvádza predpokladaný dátum ukončenia uplatňovania odchýlky 31. decembra 2011.

3. SÚVISLOSTI žIADOSTÍ

Podľa článku 2 ods. 1 písm. b) smernice o zdaňovaní energie sa odpadové oleje (spolu s ostatnými minerálnymi olejmi) na účely uvedenej smernice považujú za „energetické produkty“, a sú preto zdaniteľné, keď sa používajú ako motorové palivo alebo palivo na kúrenie. Táto zásada pôvodne nadobudla účinnosť v roku 1993 v rámci smernice o minerálnych olejoch[8]. Odvtedy však dostalo niekoľko členských štátov povolenie na uplatnenie odchýlky od tohto všeobecného pravidla a oslobodiť od spotrebnej dane odpadové oleje opätovne použitých ako palivo, buď priamo po regenerácii alebo po recyklovaní.

Uplatňovanie odchýlok sa posledný raz predĺžilo do 31. decembra 2006 a tento dátum sa neskôr začlenil do smernice o zdaňovaní energie (článok 18 a príloha II).

Komisia vo svojom oznámení z júna 2006 s názvom Preskúmanie odchýlok v prílohách II a III smernice Rady 2003/96/ES, ktoré stratia účinnosť do konca roka 2006 (ďalej len „oznámenie z roku 2006“)[9] uviedla, že zvýhodnené zdaňovanie odpadových olejov by podľa jej názoru nebolo v súlade s fiškálnou a environmentálnou politikou Spoločenstva, keďže by sa ním zvýhodňovali odpadové oleje pred inými energetickými produktmi, ktoré im priamo konkurujú, a zároveň uprednostňoval jeden druh úpravy odpadových olejov pred ostatnými.

Komisia zároveň vyzvala členské štáty, aby predložili riadne odôvodnenú žiadosť v súlade s článkom 19 smernice, ak zastávajú názor, že je z osobitných politických dôvodov uplatňovanie odchýlky aj naďalej potrebné.

4. HODNOTENIE zo strany Komisie

Na úvod treba upozorniť, že na zdaňovanie určitých spôsobov použitia energetických produktov môže byť nutné povolenie podľa článku 19 smernice o zdaňovaní energie. Táto nutnosť existuje len v súvislosti so spôsobmi použitia patriacimi do rámca tejto smernice. Nevzťahuje sa na mineralogické procesy vymedzené v článku 2 ods. 4 posledná zarážka smernice. Preto sú žiadosti Rakúska alebo iného členského štátu neopodstatnené, pokiaľ sa odvolávajú na spôsoby použitia tohto druhu.

Pokiaľ ide o používanie odpadových olejov ako vykurovacieho paliva alebo motorového paliva v rámci smernice o zdaňovaní energie, väčšina argumentov žiadajúcich členských štátov je zhodná s tými, ktoré boli predmetom oznámenia z roku 2006. Tieto argumenty ani žiadne iné konkrétnejšie argumenty žiadajúcich členských štátov neodôvodňujú udelenie odchýlky. Podrobnosti sa uvádzajú ďalej.

Komisia by v prvom rade chcela zdôrazniť, že argumenty založené iba na následkoch prechodu z odchýlky na štandardné zdanenie, ako napríklad administratívne bremeno alebo náklady na dodržiavanie právnych predpisov, nie sú prijateľné. Smernicou 2003/96/ES sa vo všeobecnosti neustanovuje zvýhodnenie, pokiaľ ide o odpadové oleje používané ako vykurovacie palivo alebo motorové palivo v porovnaní so štandardným zdaňovaním takýchto palív. Naopak, odchýlky v prospech takéhoto použitia odpadových olejov sú zámerne časovo obmedzené (odôvodnenie 30 a článok 18 s prílohou II k smernici). Preto sa argumenty ako napríklad tie, ktoré sa uvádzajú v tomto bode, nemôžu považovať za zodpovedajúce osobitným politickým dôvodom na účely článku 19 smernice o zdaňovaní energie.

Ďalej, udelenie povolenia by bolo v rozpore so záujmami a politikami ustanovenými v článku 19 ods. 1 tretia zarážka.

Ako sa uviedlo, zvýhodnené zdaňovanie by sa mohlo prípadne odôvodniť na základe politiky životného prostredia . Pokiaľ ide o použitie odpadových olejov ako paliva, Komisia zastáva názor, že také odôvodnenie nie je zo súčasného pohľadu možné[10]. Z environmentálneho hľadiska je dôležitý úplný zber odpadových olejov a následná úprava v súlade s platnými pravidlami, najmä s právnymi predpismi Spoločenstva (pozri článok 2 a 3 smernice 75/439/EHS a „Tematickú stratégiu prevencie a recyklácie odpadu“ , prijatú Komisiou v decembri 2005[11] a schválenou Radou[12]). Tieto kritériá neodôvodňujú zdaňovanie odlišné od harmonizovaného zdaňovania, pokiaľ ide o používanie odpadových olejov ako palivo. Účinky obmedzovania alebo zmiernenia bežného zdaňovania sa podľa smernice o zdaňovaní energie neobmedzujú na podporovanie vhodného spôsobu zberu. Zároveň zabraňujú tomu, aby sa v súlade s kritériami tejto smernice (úplne) prejavil environmentálny vplyv použitia odpadových olejov ako palivo. Možné problémy pri zbere odpadových olejov by sa mali riešiť prostredníctvom opatrení zameraných priamo na tieto problémy, ale nie prostredníctvom osobitných výhod spojených s používaním odpadového oleja ako palivo, ktoré nie sú v súlade so všeobecným systémom smernice o zdaňovaní energie. Bez ohľadu na to, ako sa podľa vnútroštátnych právnych predpisov zdaňujú iné spôsoby použitia odpadových olejov ako je použitie na palivá, najmä použitie ako mazív a hydraulických olejov, znižovanie alebo zmierňovanie zdaňovania palív na tento spôsob použitia by predstavovalo neprimeranú výhodu.

Takisto sa nedá argumentovať tým, že takáto výhoda prispieva k zvýšeniu bezpečnosti dodávky v EÚ alebo niektorom konkrétnom členskom štáte. Každý spôsob použitia odpadových olejov, či už ide o spaľovanie alebo regenerovanie, prvom rade šetrí primárne zdroje energie (mazacie oleje a hydraulické oleje sa inak vyrábajú z ropy).

Z hľadiska vnútorného trhu a spravodlivej hospodárskej súťaže treba zdôrazniť, že jedným z hlavných cieľov smernice o zdaňovaní energie je rovnaké zaobchádzanie z rôznymi konkurenčnými energetickými produktmi s cieľom zabezpečiť, aby sa nenarušil vnútorný trh. Výhodnejší režim zdaňovania určitých energetických produktov sa môže uplatniť, len ak je odôvodnený, napríklad z environmentálnych dôvodov, pričom tu však taká situácia nenastala (pozri vyššie). Okrem toho, pokiaľ ide o argument, ktorý predložilo Spojené kráľovstvo a podľa ktorého odchýlka nemá žiadny významný vplyv na fungovanie vnútorného trhu, Komisia naopak zdôraznila, že takýto vplyv je veľmi pravdepodobný. Oslobodenie od dane, ktoré Spojené kráľovstvo navrhuje, môže skôr byť podnetom na umelý obchod na ujmu členských štátov, v ktorých je kapacita regenerácie rozvinutejšia. Príklad aktívneho obchodu existujúceho v tomto odvetví sa uvádza v analytickom dokumente v prílohe k najnovšej správe o implementácii právnych predpisov Spoločenstva o odpade[13].

Konkrétne argumenty členských štátov treba vnímať v týchto súvislostiach:

Komisia nemôže prijať argument niektorých členských štátov, že na základe daňovej úľavy na odpadové oleje používané ako palivo sa podnecuje zber odpadových olejov pretože sa zvyšuje výnos z ich použitia. Komisia na základe údajov, ktoré má k dispozícii, nemôže dospieť k záveru, že nízka miera zberu v členských štátoch súvisí s existenciou spotrebnej dane z odpadových olejov používaných ako palivo. Z toho vyplýva, že pre zaistenie vysokej miery zberu sú rozhodujúce sú podmienky zberu ako také.

Pokiaľ ide o argument Írska týkajúci sa malého vnútroštátneho trhu a jeho zemepisnej izolácie od väčších členských štátov, treba poznamenať, že tieto skutočnosti môžu mať vplyv na náklady na zber, ale netýkajú sa konečného používania regenerovaných odpadových olejov.

Pokiaľ ide o údajné ťažkosti, ktoré uviedlo Spojené kráľovstvo, najmä nevyberanie harmonizovanej dane, ktorá je na odpadové oleje už uložená, Komisia zastáva názor, že ani tento aspekt nemá vplyv na výsledok analýzy. Odpadové oleje sú zo zásady kontaminované z dôvodu spaľovania motorových palív používaných ako pohonné látky v motore spolu s mazivom. Napriek tomu je časť, z ktorej sa odvádza spotrebná daň, zanedbateľná. Okrem toho musí Komisia takisto odmietnuť argumenty Rakúska, v ktorých poukazuje na svoje vnútroštátne zdaňovanie odpadu. Existencia vnútroštátnych pravidiel zdaňovania v tejto oblasti nemôže odôvodniť odchýlku od systému harmonizovaného zdaňovania energetických produktov.

Komisia nemôže prijať ani argument Spojeného kráľovstva a Írska v súvislosti s preskúmaním právnych predpisov ES o odpade a možných vplyvoch na strategické rozhodnutia o odpadovom oleji. Ani v existujúcich právnych predpisoch Spoločenstva v oblasti odpadových olejov[14], ani v nedávnom návrhu Komisie v tejto oblasti[15] sa neuvádza, že spaľovanie odpadových olejov by malo byť osobitne zvýhodnené.

Zámer Talianska podporiť odvetvie regenerácie palív nepriamo, prostredníctvom zvýhodneného zdaňovania recyklovaných palív, v tomto prípade ako vedľajších produktov regenerovania, rovnako neodôvodňuje odlišnú analýzu. Podniky regenerujúce odpadové palivo sú flexibilné a môžu upraviť svoje výrobky podľa potrieb trhu. Takýto stimul zameraný na vedľajší produkt môže zvýšiť výnos z destilovaných palív na úkor produkcie základových olejov. Opatrenie je teda stimulom na produkciu palív, a preto je nad rámec toho, čo je potrebné s cieľom podporiť regeneráciu odpadových olejov na základový olej.

5. ZÁVER

Pokiaľ ide o odkazy v žiadostiach na použitia v rámci smernice o zdaňovaní energie, Komisia preskúmala argumenty predložené dotknutými členskými štátmi, najmä argumenty založené na environmentálnych aspektoch. Dospela k záveru, že neodôvodňujú žiadané odchýlky z všeobecných ustanovení smernice o zdaňovaní energie podľa kritérií článku 19 tejto smernice.

Komisia preto dospela k záveru, že pri žiadostiach, pokiaľ ide o použitia v rámci smernice 2003/96/ES, nie sú splnené podmienky ustanovené v článku 19 uvedenej smernice. Z tohto dôvodu Komisia nenavrhuje požadované povolenia schváliť.

[1] Smernica Rady 2003/96/ES z 27. októbra 2003 o reštrukturalizácii právneho rámca Spoločenstva pre zdaňovanie energetických výrobkov a elektriny (Ú. v. EÚ L 283 z 31.10.2003 s. 51; smernica naposledy doplnená a zmenená smernicou 2004/74/ES a 2004/75/ES (Ú. v. EÚ L 157 z 30. apríla 2004, s. 87 a s.100).

[2] Listy zaregistrované 18. septembra 2006 (Rakúsko), 16. októbra 2006 (Spojené kráľovstvo a Portugalsko), 17. októbra 2006 (Taliansko) a 14. decembra 2006 (Írsko).

[3] Dňa 14. marca 2007 (Írsko), 3. mája a 29. mája 2007 (Taliansko), 27. júna 2007 (Rakúsko), 2. apríla 2007 (Portugalsko) a 24. januára a 22. júna 2007 (Spojené kráľovstvo).

[4] Toto pozmenenie zaregistrovalo Generálne riaditeľstvo pre dane a colnú úniu 5. októbra 2007.

[5] Smernica Rady 75/439/EHS zo 16. júna 1976 o zneškodňovaní odpadových olejov, Ú.v. ES L 194, s. 23, zmenená a doplnená.

[6] Pozri Návrh Komisie Smernice o odpade [KOM(2005)667 v konečnom znení z 21. decembra 2005].

[7] Smernica Európskeho parlamentu a Rady 2000/76/ES zo 4. decembra 2000 o spaľovaní odpadu (Ú. v. ES L 332 z 28. decembra 2000, s. 91).

[8] Smernica Rady 92/81/EHS z 19. októbra 1992 o harmonizácii štruktúry spotrebných daní z minerálnych olejov (Ú. v. ES L 316 z 31.10.1992); smernica sa zrušila spolu so smernicou Rady 92/82/EHS z 19. októbra 1992 o aproximácii sadzieb spotrebných daní z minerálnych olejov z 31. decembra 2003 smernicou Rady 2003/96/ES.

[9] KOM(2006) 342 z 30. júna 2006 Preskúmanie odchýlok v prílohe II a III smernice Rady 2003/96/ES, ktoré stratia účinnosť do konca roka 2006.

[10] Komisia uvádza, že už v roku 2000 navrhovala zrušiť odchýlky pre odpadové oleje, z dôvodu ich rozporu s environmentálnou politikou Spoločenstva (KOM (2000) 678 z 15. novembra 2000.

[11] KOM(2005) 666 z 21. decembra 2005.

[12] Závery Rady, 27. jún 2006 (10876/1/06 REV1).

[13] SEK(2006) 972 z 19. júla 2006, najmä strany 68 až 70 a 75.

[14] Pozri poznámku pod čiarou 5.

[15] Pozri poznámku pod čiarou 6.